REGOLAMENT TAL-KUMMISSJONI (KE) Nru 518/2008
ta’ l-10 ta’ Ġunju 2008
li jiddefinixxi, għas-sena tas-suq 2007/2008, l-ammont ta’ l-għajnuna għall-ħżin taż-żbib u t-tin imqadded mhux ipproċessat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2201/96 tat-28 ta’ Ottubru 1996 dwar l-organizzazzjoni komuni tas-swieq tal-prodotti tal-frott u l-ħxejjex ipproċessati (1), u partikolarment l-Artikolu 9(8) tiegħu,
Billi:
(1)
Is-sistema ta’ għajnuna stabbilita bir-Regolament (KE) Nru 2201/96 tħassret bir-Regolament tal-Kunsill (KE) Nru 1182/2007 (2), li stabbilixxa regoli speċifiċi rigward is-settur tal-frott u l-ħxejjex, mill-1 ta’ Jannar 2008. Madankollu, din is-sistema ta’ għajnuna għadha applikabbli għas-sena tas-suq 2007/2008 għal kull prodott ikkonċernat skond l-Artikolu 55(1) tar-Regolament (KE) Nru 1182/2007.
(2)
L-Artikolu 9(4) tar-Regolament (KE) Nru 2201/96 jipprovdi li għajnuna għall-ħżin għandha tingħata lill-aġenziji tal-ħżin għaż-żmien effettiv tal-ħżin u għall-kwantitajiet ta’ sultana, passolina u tin imqadded li jkunu xtraw f'konformità mal-paragrafu 1 ta’ l-Artikolu msemmi.
(3)
Jeħtieġ li tiġi definita l-għajnuna għall-ħżin għaż-żbib u t-tin imqadded mhux ipproċessat tas-sena tas-suq 2007/2008 skond l-Artikolu 7 tar-Regolament tal-Kummisjsoni Nru 1622/1999 tat-23 ta’ Lulju 1999 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2201/96 rigward l-iskema għall-ħażna ta’ l-għeneb imqadded mhux ipproċessat u t-tin imqadded mhux ipproċessat (3).
(4)
Il-miżuri pprovduti b'dan ir-Regolament huma skond l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Għas-sena tas-suq 2007/2008, l-ammont ta’ l-għajnuna għall-ħżin skond l-Artikolu 9(4) tar-Regolament (KE) Nru 2201/96 huwa:
a)
għaż-żbib:
i)
EUR 0,1408 il-jum/tunnellata netta, sat-28 ta’ Frar 2009,
ii)
EUR 0,1148 il-jum/tunnellata netta, mill-1 ta’ Marzu 2009;
b)
għat-tin imqadded, EUR 0,1311 għal kull jum u kull tunnellata netta.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Ġunju 2008.